**Kiknek javasolt beadatni az influenza elleni oltást?**

Influenza oltás minden 6 hónap feletti egészséges embernek, tehát gyermekeknek is javasolt. Különösképpen fontos a krónikus betegeknek, túlsúlyosaknak, gyermekközösségbe járóknak.

Milyen oltóanyagok léteznek?

Az oltóanyagok között szerepel a **Vaxigrip Tetra** – ez 4 komponensű, úgynevezett hasított, az influenza vírus egy kis részecskéjét (partikuláját) tartalmazza. A másik oltás a **3Fluart** – ez 3 komponensű, elölt, de teljes vírust tartalmaz. A **Fluenz Tetra** pedig 4 komponensű, élő, gyengített teljes vírust tartalmaz. Míg az első kettőt izomba, injekció formájában kell beadni, az utóbbit **orrspray**ként kell alkalmazni.

A Vaxigrip Tetrából minden 6 hónapnál idősebb egyénnek 1 adag szükséges, de azok a 9 év alatti gyerekek, akik életükben először kapnak influenza elleni oltást, kell egy második adag is, ezt 4 hét különbséggel kell felvenni. Aki bármilyen influenza oltóanyaggal korábban már volt oltva, annál nem szükséges az ismétlés.

A 3Fluart 3 éves kortól adható. 3-12 év között fél adag, 12 év felett 1 adag szükséges belőle, és ezt nem kell ismételni (még a legelső immunizáció során sem).

A **Fluenz Tetra 2-18 éves gyerekeknek adható. Az oltóanyagot orrspray formájában** kell alkalmazni. Annak ellenére, hogy nem jár injekcióval, orvos által, a rendelőben kell mindenkinek beadni, fél-fél adagot kell mindkét orrnyílásba fújni belőle. Az életkortól függetlenül, aki életében először kap influenza elleni oltást, annak 4 hét különbséggel emlékeztető oltásra van szüksége.

Hazánkban az első kettő már évek óta ismert, a Fluenz Tetra idén került először forgalomba. Nem új a készítmény, mert például az Egyesült Királyságban egy évtizede alkalmazzák, és hosszú évek óta hatékonyan képes megfékezni a járványt a gyermekek körében. Azáltal, hogy **orrspray formájában adjuk be, utánozza a természetes vírusfertőzés útját**, felhasználja még az orrnyálkahártyán kialakult védekezési mechanizmusokat is.

**Miért fontos idén is az oltás?**

Az epidemiológiai adatok szerint az **idei influenzajárvány várhatóan erőteljesebb lesz** a tavalyinál, mivel kevés az emberek közötti kontaktusokban, a mozgásban való korlátozás. Az is várható, hogy a legsúlyosabb szövődmények azoknál fordulnak majd elő, akik emellett esetleg más, pl. SARS-CoV-2 fertőzést is összeszednek.

Közismert, hogy az **influenza vírus** évről évre mutálódik. A legutolsó mutáns variáns azonban **tavaly alig talált „áldozatot”, ezért nagyon kevés emberben alakult ki ellene védettség,** így most az azóta kialakult újabb mutáns tömegével fog a fertőzésre fogékony szervezetet találni.

Fontos tudni, hogy az **influenzajárványt jellemzően a gyerekek hordozzák,** **adják tovább** a környezetükben, őket lehet tehát a legfőbb terjesztőnek tekinteni.

A fertőzés megelőzésének leghatékonyabb módja egyértelműen a védőoltás!